Je Pierres, diz Billars, chevaliers, de Ceys, fais savoir à touz... que je ay vendu, doné et quitté et outroié permaignablement à noble baron Jehan, conte de Bourgoigne et signour de Salins, et à ses hoirs qui saront signour de Monmaour, le mès Bonoillet et le mès Forquet, de Levier, et touz us et toutes costumes que esdiz meis doy avoir ne aye es devantdiz meys, et toutes les choses qui apartiegnent esdiz meys, liquex meis ont et doivent avoir vint et ouit jornax de terre, et les prel à nuef cherrées de foin, pour vint livres d’estevenans, lesquex ou temps de ladite vendicion ay receues en bons deniers nombrez, tornez en mon profit, desquex deniers je me tieng planierement pour paiez en pecune nombrée... En tesmoignaige de laquel chose, je l’en ay bailliez ces presentes lettres, seelées dou seal dou chapitre de Saint-Michiel de Salins. Ce fut fait ou mois de fevrier, l’an que l’incarnation Nostre Signour corroit par mil CC sexante et un an.